Subject: PPA märkused taristuministri määruse „Majandus- ja taristuministri 4. septembri 2015. a määruse nr 114 „Eriveo tingimused ning eriveo teostamise ja erilubade väljaandmise kord ning tee omanikule tekitatud kulutuste hüvitamise, eriloa menetlustasu ja erita
From: "Katreen Siirma" <[email-masked]>
To: "SiM info" <[email-masked]>
Cc: "Indrek Link" <[email-masked]>
Date: Tue, 28 Apr 2026 11:25:13 +0300

Tere!

Edastan PPA märkused taristuministri määruse „Majandus- ja taristuministri
4. septembri 2015. a määruse nr 114 „Eriveo tingimused ning eriveo
teostamise ja erilubade väljaandmise kord ning tee omanikule tekitatud
kulutuste hüvitamise, eriloa menetlustasu ja eritasu määrad“ muutmine“
eelnõu kohta.

1.	EN § 1 p 7 alusel tunnistatakse § 4 lõike 2 punktid 2 ja 6
kehtetuks, kuna nendel sätetel puudub sisuline rakendus. Punktide 2 ja 6
kohaselt tuli seni jagatava veose eriveol varustada veduk GPS-seadmega,
mis võimaldas määrata TRAMil autorongi asukohta veo ajal ning lisaks tuli
esitada veose kaal koos asukoha andmetega TRAMile. Tegelikkuses TRAM neid
andmeid ei töötle ja nende kogumine on tarbetu ega oma seetõttu ka
järelevalve jaoks sisulist tähtsust.
TRAM neid andmeid ei tarbi, sest nad ei tee järelevalvet. Ainus, kes seda
teeb, on PPA ja meil oleks nendest andmetest väga palju kasu.

2.	EN § 1 p 8 alusel muudetakse määruse § 4 lg 2 p 5. Pakutud
sõnastus ei sobitu hästi määruse § 4 lg 2 sissejuhatuse ja teiste punktide
sõnastuse stiiliga. Õigem oleks sõnastada "5) autorongi pikkus on kuni
20,75 meetrit ja ...".

3.	Eelnõu vastavus Euroopa Liidu õigusele

Eelnõu on kooskõlas nõukogu direktiivi 96/53/EÜ, millega kehtestatakse
teatavatele ühenduses liikuvatele maanteesõidukitele siseriiklikus ja
rahvusvahelises liikluses lubatud maksimaalmõõtmed ning rahvusvahelises
liikluses lubatud täismass, artikli 4 lõikega 4, mille kohaselt
liikmesriik, kes lubab oma territooriumil teha vedusid sõidukitel ja
liidendsõidukitel, mille mõõtmed erinevad direktiivi 95/53/EÜ I lisas
kehtestatud mõõtmetest, lubab kasutada ka I lisas kehtestatud mõõtmetele
vastavaid mootorsõidukeid, haagiseid ja poolhaagiseid sellistes
kombinatsioonides, et saavutatakse vastavus vähemalt selles riigis lubatud
maksimaalsele pikkusele, nii et vedajail on võrdsed konkurentsitingimused
(moodulikontseptsioon).

Direktiiv 96/53 artikkel 9a:

Artikkel 9a

1.

Selleks et parandada sõidukite või liidendsõidukite energiatõhusust,
eeskätt kabiinide paremate aerodünaamiliste omaduste abil, samuti
liiklusohutust, võivad sõidukid ja liidendsõidukid, mis vastavad lõikes 2
sätestatud nõuetele ja mis on kooskõlas direktiiviga 2007/46/EÜ, olla
pikemad kui käesoleva direktiivi I lisa punktis 1.1 sätestatud
maksimaalpikkus, kui nende kabiin on paremate aerodünaamiliste omadustega,
energiatõhusam ja ohutum. Selliste kabiinidega varustatud sõidukid või
liidendsõidukid peavad vastama käesoleva direktiivi I lisa punktis 1.5
sätestatule ning maksimaalpikkuse mis tahes ületamisega ei tohi kaasneda
nende sõidukite kandevõime suurenemine.

Ehk siis direktiiv lubab kasutada nö aerodünaamilist kabiini esiosa ja
tagaosa. Sellise aerodünaamika kasutamisel on lubatud ületada
maksimaalpikkuseid. Probleem on aga selles, et pikendatud esiosa või
aerodünaamilise esiosa olemasolu korral ei ole teada kui pikk see olla
võib ja kui palju see maksimaalmõõtmetele juurde annab. Ehk olukorras, kus
meil on näiteks uue määruse kohane 25,25m või 20,75m autorong, mis on
koostatud tavalistest (mitte aerodünaamilistest) sõidukitest, saame
mõõtmist teha sõiduki esiotsast sõiduki tagaotsani ja hinnata selle
vastavust mõõtmetele. Nüüd kui koosseisus on aga aerodünaamilise kabiiniga
sõiduk, siis on küll võimalik mõõtmist teostada, kuid seda, mis ta lubatud
mõõt on, keegi ei tea. Ehk siis kui autorong on näiteks hoopis 26,25 või
28m ja omad aerodünaamilist kabiini, siis vastavalt direktiivile ta võibki
olla pikem kui tavapärane mõõt, kuid sisuliselt tähendab see kasvõi 35
meetrit, kuna meil pole võimalik süüks panna pikkuse ületamist.

Praegu esineb see probleem ka standardmõõtude osas. Ehk siis 16,5
poolhaagisega autorong, millel on aerodünaamiline kabiin olgu kasvõi 30
meetrine, sest me ei saa miskit süüks panna.

Seega oleks hädasti vaja sätestada kasvõi eriveo määrusega 114 maksimaalne
pikkus ka aerodünaamilise kabiini kasutamisel. Või siis kirjeldada lahti,
et selle kasutamisel võib autorongi pikkus olla kuni 0,5m pikem. Mingi
mõõt peab igal juhul olema.

Lugupidamisega

Katreen Siirma

Jurist

Arendusosakond

Valmisoleku ja reageerimise büroo

Politsei- ja Piirivalveamet